**Ministru kabineta noteikumu projekta**

**„Valsts budžeta līdzfinansējuma piešķiršanas kārtība ārvalstu filmu uzņemšanai Latvijā”**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Filmu likuma 11.pants, Pārejas noteikumu 3.punkts. |
| 2. | Pašreizējā situācija un problēmas | 2010.gada 30.jūnijā spēkā stājās Filmu likums, saskaņā ar kura 11.pantu ar mērķi piesaistīt ārvalstu finansējumu filmu nozarei un citām nozarēm Nacionālais kino centrs (turpmāk – Centrs) administrē un konkursa kārtībā sadala valsts budžeta līdzfinansējumu ārvalstu filmu uzņemšanai Latvijā. Valsts budžeta līdzfinansējuma piešķiršanas kārtību nosaka Ministru kabinets.  Saskaņā ar Filmu likuma pārejas noteikumu 3.punktu, Filmu likuma11.pants stājās spēkā 2013.gada 01.janvārī.  Kultūras ministrija 2012.gadā izstrādāja Ministru kabineta noteikumu projektu „Valsts budžeta līdzfinansējuma piešķiršanas kārtība ārvalstu filmu uzņemšanai Latvijā” (turpmāk – Projekts), kuru 2012.gada 29.maijā sēdē (prot. Nr.30 13.§, TA-827) atbalstīja Ministru kabinets, vienlaikus nosakot:   1. Kultūras ministrijai saskaņot noteikumu projektu ar Eiropas Komisiju un pēc saskaņojuma saņemšanas iesniegt attiecīgu informāciju Valsts kancelejā; 2. Valsts kancelejai pēc informācijas saņemšanas iekļaut noteikumu projektu tuvākās Ministru kabineta sēdes darba kārtībā; 3. jautājumu par finansējuma piešķiršanu valsts budžeta līdzfinansējumam ārvalstu filmu uzņemšanai Latvijā izskatīt valsts budžeta projekta 2013.gadam sagatavošanas procesā.   Kultūras ministrija sagatavoja un elektroniskajā sistēmā SANI (*State Aid Notifications Interactive*) parakstīja paziņojumu Eiropas Komisijai par papildinājumiem 2008.gadā ar Eiropas Komisiju jau saskaņotajai Latvijas filmu nozares atbalsta shēmai Nr.N233/2008.  Eiropas Komisija 2013.gada 11.janvārī pieņēma lēmumu par Valsts atbalstu SA.35398 (2012/N) – Latvija (turpmāk – EK lēmums) par 2008.gada 16.jūlijā Eiropas Komisijas apstiprinātās Latvijas filmu atbalsta shēmas (Nr.N233/2008) pagarinājumu līdz 2018.gada 31.decembrim, vienlaikus saskaņojot Latvijas paziņotās shēmas izmaiņas saistībā ar plānoto valsts budžeta līdzfinansējuma piešķiršanu ārvalstu filmu uzņemšanai Latvijā, tai skaitā, Projektu.  Ņemot vērā EK lēmuma 2.7. un 2.8.punktu, Projekts precizēts, papildinot to ar jaunu 7.punktu, kā arī precizējot 36.punktu.  Lai veicinātu ārvalstu producentu un finansējuma piesaisti savām filmēšanas vietām, daudzās valstīs gan Eiropā, gan pasaulē ir izveidoti dažādi finanšu mehānismi gan nodokļu, gan fondu veidā, lai ārvalstu filmu producenti būtu finansiāli ieinteresēti uzņemt filmas konkrētajā vietā, lai varētu vai nu atgūt daļu ieguldītā finansējuma vai arī iegūt līdzfinansējumu. Nacionāli un reģionāli filmu līdzfinansējumu fondi un līdzīgas atbalsta sistēmas ārvalstu filmu piesaistei ir izveidoti arī virknē Eiropas Savienības dalībvalstu (Austrija, Čehija, Itālija, Spānija, Ungārija, Vācija u.c.). Kaut arī Latvijā tiek filmētas ārvalstu filmas (piemēram, Vernera Hercoga „Neuzvaramais”, Mikas Kaurismaki „Saldumiņš”, Džona Džonsa „Arhangeļska” u.c.), tomēr ievērojamas ārvalstu filmu piesaistes iespējas nav bijis iespējams realizēt atbalsta mehānisma neesamības dēļ. No 2010.gada ir izveidots un darbību uzsācis Rīgas pilsētas pašvaldības izveidotais „Rīgas filmu fonds” ārvalstu filmu uzņemšanai Rīgā. Līdzfinansējums tiek sadalīts, veicot publiskā iepirkuma procedūru. Līdz šim rezultāti ir paziņoti diviem līdzfinansējuma konkursiem:-2010.gadā Rīgas filmu fondā tika atbalstīti trīs kopražojumu filmu projekti ar kopējo pašvaldības līdzfinansējuma apjomu LVL 214 515;-2011.gadā Rīgas filmu fondā tika atbalstīti septiņi kopražojumu filmu projekti ar kopējo pašvaldības līdzfinansējuma apjomu LVL 486 567.Saskaņā ar Rīgas domes sniegto informāciju, 2010.gadā trīs ārvalstu kopražojuma filmas tikai Rīgā (neiekļaujot citus Latvijas reģionus) ir iztērējušas kopā 2,129 miljonus latu.Jāatzīmē, ka Rīgas filmu fondā iespējams gūt atbalstu tikai tādam ārvalsts filmu projektam, kurā filmas pamatdarbība vai vismaz epizodiski norisinās Rīgā, vai filmas projekts pamatā tiek realizēts Rīgas pilsētas administratīvajā teritorijā. Gadījumā, ja uzņemšana paredzēta Latvijas teritorijā, pakalpojumu sniedzējiem jābūt Rīgā reģistrētiem komersantiem. Tādejādi Rīgas filmu fonds neaptver visas Latvijas teritoriju. Rīgas filmu fonda darbība un tajā pieaugošais līdzfinansējuma pieprasījumu apjoms un skaits norāda uz apstākli, ka šādas līdzfinansējuma sistēmas izveide ir kritiski nozīmīga ārvalstu filmu ražotāju piesaistei un Latvijas filmu nozares attīstībai. |
| 3. | Saistītie politikas ietekmes novērtējumi un pētījumi | Nav attiecināms. |
| 4. | Tiesiskā regulējuma mērķis un būtība | Ņemot vērā Anotācijas I sadaļas 2.punktā minēto, nepieciešams atbilstoši Filmu likuma 11.pantā noteiktajam deleģējumam apstiprināt Projektu.  Projekta mērķis ir noteikt kārtību, kādā Centrs piešķir valsts budžeta līdzfinansējumu ārvalstu filmu uzņemšanai Latvijā. Ar Projekta pieņemšanu tiks pilnībā atrisināta pašreizējā situācija, kā arī izpildīts likumdevēja noteiktais deleģējums.  Projektā paredzēto regulējumu nav lietderīgi iekļaut pašreiz spēkā esošo Ministru kabineta 2010.gada 12.oktobra noteikumu Nr.975 „Kārtība, kādā Nacionālais kino cents piešķir publisko finansējumu filmu nozares projektiem” (turpmāk – MK noteikumi Nr.975) sastāvā, ņemot vērā sekojošo:  1) Projekts un MK noteikumi Nr.975 attiecas uz dažādu filmu producentiem. Projekta rezultātā atbalsta saņēmēji būs ārvalstu filmu producenti. No normatīvā akta projekta lietotāja viedokļa gan Latvijas filmu projektu, gan ārvalstu filmu projektu iekļaušana vienā noteikumu projektā nebūs pārskatāma potenciāliem projektu iesniedzējiem (Latvijas filmu producentiem un ārvalstu producentiem) un netiks panākta regulējuma pārskatāmība un vienkāršota piemērošana.  2) būtiski atšķiras Projektā un MK noteikumos Nr.975 paredzētais finansējuma piešķiršanas mehānisms, vērtēšanas kritēriji un iespējamā atbalsta intensitāte. Proti, finansējums Latvijas filmu atbalstam saskaņā ar MK noteikumos Nr.975 noteikto, tiek piešķirts un izmaksāts pirmsfilmas projekta īstenošanas un izdevumu veikšanas, pamatojoties uz projekta kvalitātes kritērijiem. Savukārt ārvalstu filmu gadījumā konkrēts finansējuma apmērs tiks noteikts un izmaksāts tikai pēc izdevumu veikšanas un filmas projekta īstenošanas Latvijas teritorijā. Tāpat būtiski atšķiras kritēriji projekta atbalstam. Ārvalstu filmu gadījumā tie atšķirībā no Latvijas filmu projektu atbalsta tiek orientēti nevis uz projekta kvalitāti, bet gan Latvijas Republikā iztērētā finansējuma apmēru.  3) Latvijas producenti netiek nostādīti neizdevīgākā situācijā nekā ārvalstu producenti, ņemot vērā, ka būtiski atšķiras valsts budžeta finansējuma maksimālā intensitāte (Latvijas filmu producentiem pat līdz 90 % no filmas uzņemšanas izmaksām, ārvalstu producentiem – līdz 25 % no izlietotā finansējuma), kā arī Latvijas producenti finansējumu var saņemt pirms izdevumu veikšanas, līdz ar to ir brīvāki piesaistīt papildu finansējumu.  Likumdevējs Filmu likuma 11.panta pirmajā teikumā ir noteicis, ka valsts budžeta līdzfinansējumu ārvalstu filmu uzņemšanai konkursa kārtībā sadala Nacionālais kino centrs. No minētās normas izriet secinājums, ka valsts budžeta līdzfinansējums tiek piešķirts nevis **visiem** ārvalstu filmu uzņemšanas projektiem, bet Nacionālajam kino centram **konkursa kārtībā** ir jāsadala valsts budžeta līdzfinansējumu ārvalstu filmu uzņemšanai.  Vēršam uzmanību, ka Satversmes tiesa ir atzinusi, ka „Pilnvarojumā minētais vārds „kārtība” piešķir MK tiesības noteikumos regulēt attiecīgā jautājuma procesuālo raksturu, proti, izstrādāt noteiktu procedūru. Vienlaikus tas neizslēdz MK tiesības pieņemt materiāla rakstura normas, ciktāl netiek pārkāpts attiecīgais pilnvarojums. Tomēr MK noteikumos nevar tikt iekļautas tādas materiālās tiesību normas, kas veidotu no pilnvarojošā likuma būtiski atšķirīgas tiesiskās attiecības.” (*sk. Satversmes tiesas 2011.gada 6.maija sprieduma lietā Nr.2010-57-03 13.3. apakšpunktu*). Jēdziens „konkurss**”** saskaņā ar skaidrojošo vārdnīcu nozīmē „sacensība, kuras mērķis ir noskaidrot tās labākos dalībniekus” (sk. [www.tezaurs.lv](http://www.tezaurs.lv)). Tādejādi Kultūras ministrijas ieskatā noteikumu projektā var iekļaut arī materiālo tiesību normas, ievērojot sekojošus no minētā Satversmes tiesas sprieduma izrietošus priekšnosacījumus: 1) ja materiālo normu tvērums nepārkāpj attiecīgo pilnvarojumu; 2) materiālās tiesību normas nevar veidot no Filmu likuma būtiski atšķirīgas tiesiskās attiecības. Attiecībā uz pirmo apsvērumu norādām, ka noteikumu projektā ietvertās materiālās tiesību normas precizē likumdevēja piešķirtajā pilnvarojumā noteiktās tiesiskās attiecības konkursa gaitā un ir nepieciešami vajadzīgas, lai varētu īstenot likumdevēja noteikto konkursa procedūras norisi, tai skaitā Nacionālais kino centrs varētu sadalīt valsts budžeta līdzfinansējumu konkrētiem ārvalstu filmu uzņemšanas projektiem. Attiecībā uz otro priekšnoteikumu, Kultūras ministrijas ieskatā nav konstatējams, ka noteikumu projektā ietvertas normas, kuras veido no Filmu likuma būtiski atšķirīgas tiesiskās attiecības, tai skaitā nerada jaunas tiesiskās attiecības un/vai neierobežo pamattiesības. Vēršam uzmanību, ka konkursa norisei cita starpā tiek piemērots Administratīvā procesa likums un visiem pretendentiem tiek nodrošinātas vienlīdzīgas tiesības.  Projekts paredz:  **1)** projekta iesniedzēja un projektu atbilstības kritēriju nosacījumus (Projekta 3., 4., 5., 6.punkts un 1.pielikums);  Noteikumu 1.pielikuma noteiktie Projekta iesniedzēja atbilstības kritēriji 1.1.-1.2. un Projekta atbilstības kritēriji 2.1. (projekts iesniegts termiņā), 2.2. (veidlapu nav parakstījusi pilnvarota amatpersona) un 2.5. (projekts atbilst visiem obligātajiem noteikumu 4.punkta nosacījumiem) noteikti kā neprecizējami kritēriji, ņemot vērā, ka projekta iesniedzēja vai projekta neatbilstību tiem nav iespējams novērst vai to novēršana radītu nevienlīdzīgu attieksmi pret visiem konkursa projektiem vai iesniedzējiem. Savukārt projekta atbilstības 2.3. un 2.4.kritēriju ietvaros var precizēt iesniegtos dokumentus, to sastāvu un noformējumu pēc nepieciešamības.  **2)** atklāta konkursa izsludināšanas kārtību (Projekta 8., 9., 10. un 11.punkts);  **3)** konkursā iesniedzamos dokumentus un to iesniegšanas nosacījumus (Projekta12., 13., 14. un 15.punkts);  Visi iesniegtie projekti būs starptautiski kopprodukciju projekti, kur pieņemtā projekta dokumentācija visbiežāk ir angļu valodā. Līdzšinējā Rīgas Filmu fonda pieredze rāda, ka tiek iesniegti arī Krievijas projekti. Filmas scenāriji ir ļoti apjomīgs materiāls, vidēji 100-200 lpp. To tulkošana latviešu valodā būtu nevajadzīgs birokrātisks apgrūtinājums, it sevišķi tādēļ, ka no pārējiem iesniegtajiem projekta materiāliem latviešu valodā jau ir skaidrība par iesniegto projektu, kā arī ar šiem starptautiskajiem projektiem strādās kino profesionāļi, kas zina attiecīgo valodu. Scenāriju tulkojumi vietējā valodā nav pieprasīti nevienā ES dalībvalsts līdzfinansējuma fondā, kā arī nav pieprasīti starptautiskajos fondos Media un Eurimages.  Noteikumu projekta 12.5. un 12.6.apakšpunktā noteiktās prasības iesniegt ziņas par filmu izplatīšanas rādītājiem nepieciešams iesniegt, ņemot vērā gan pastāvošo praksi līdzīgos starptautiskajos fondos Media un Eurimages, kā arī šādas ziņas ļauj Centram pārliecināties par projekta iesniedzēja un ārvalstu producenta sekmīgu pieredzi darbā ar filmu projektiem, kā arī gūt pārliecību, ka ārvalstu producenta un projekta iesniedzēja iepriekšējie projekti ir bijuši ilgtspējīgi un kvalitatīvi.  **4)** iesniegto projektu vērtēšanas kārtību un projekta vērtēšanas kritērijus (Projekta 17.-27.punkts un 2.pielikums);  Centrā ir 9 štata vietas un nav iespējams konkrēti noteikt, kurš tieši Centrā veic vērtēšanu atbilstoši administratīvās atbilstības vērtēšanas kritērijiem. Šo uzdevumu veic Centra juriskonsults, finanšu speciālists vai Centra vadītājas vietnieks atkarībā no šo darbinieku noslogotības un amata aprakstā iekļautajiem pienākumiem. Ekspertu komisija sastāv no filmu nozares profesionāļiem, kuri vērtē projektu māksliniecisko kvalitāti. Praksē līdzīga dalīta vērtēšanas kārtība tiek piemērota Latvijas filmu projektiem un nav sarežģījusi darbu projektu vērtēšanā, tieši pretēji- tā atvieglo gan Centra, gan ekspertu darbu.  2.pielikumā norādītie kritēriji iekļauti sekojošu apsvērumu dēļ: Filmu likuma 11.pantā ir noteikts konkursa norises mērķis: „Ar mērķi piesaistīt ārvalstu finansējumu filmu nozarei un citām nozarēm”. Attiecīgi no Saeimas dotā pasākuma mērķa izriet 2.pielikuma kritēriji: 1.kritērijs- iztērētās naudas apjoms Latvijā; 2.kritērijs- nozares pakalpojumu un speciālistu piesaiste (piesaistīts finansējums filmu nozarei); 3.kritērijs- iepriekšēja pieredze, lai varētu pārliecināties, ka projekts ir ilgtspējīgs un producenta pašfinansējums tiešām tiks iztērēta Latvijā; 4.kritērijs- izplatīšanas potenciāls –konkrētā pasākuma mērķis ir piesaistīt pēc iespējas lielāka finansiāla apjoma projektus, kas Latvijā atstāj vairāk finansējuma. Lielāka budžeta filmas vairāk strādā pie filmas izplatīšanas, līdz ar to palielinās gan iztērēto finanšu līdzekļu apjoms Latvijā gan vairāk veicina Latvijas kā filmēšanas vietas un Latvijas filmu nozares atpazīstamību pasaulē. Kritēriju noteikšanā ņemti vērā arī nozares – Latvijas Kinematogrāfistu savienības 16.18.2011. vēstulē nr.75 paustie priekšlikumi.  **5)** līdzfinansējuma līguma noslēgšanas kārtību (Projekta 28.punkts);  **6)** attiecināmās un neattiecināmās izmaksas (Projekta 29.-31.punkts);  **7)** pieļaujamo līdzfinansējuma intensitāti, kā arī attiecināmo izmaksu atzīšanas un līdzfinansējuma izmaksāšanas kārtību (Projekta 32.-39.punkts).  Ņemot vērā EK lēmuma 2.8.punktu, Projekts papildināts ar jaunu 7.punktu, kas nosaka, ka līdzfinansējumu var apvienot ar cita veida publisko finansējumu filmas projektam, ja kopējais publiskais finansējums filmas projektam nepārsniedz 25% no filmas projekta attiecināmajām izmaksām Projekta izpratnē.  Ņemot vērā EK lēmuma 2.7.punktu, papildināts Projekta 36.punkts, nosakot, ka līdzfinansējuma apmērs ir 20% vai 25 % no līdzfinansējuma līgumā norādīto attiecināmo izdevumu kopsummas, kas nevar pārsniegt 80% no kopējām filmas projekta izmaksām.  Papildus Projekts precizēts, izslēdzot no tā 32.2.punktu, kas paredzēja, ka līdzfinansējuma saņēmējam reizē ar pieteikumu līdzfinansējuma izmaksai jāiesniedz piegādātāju, pakalpojumu sniedzēju vai darbu izpildītāju iesniegtie rēķini un citi dokumenti. Precizējums veikts, ņemot vērā, ka pārējos 31.punkta apakšpunktos noteikti iesniedzamie izmaksas apliecinošie dokumenti ir pietiekami, lai Centrs varētu veikt attiecināmo izmaksu pārbaudi, turklāt prasība iesniegt rēķinu un citu dokumentu oriģinālus nav samērīga.  Saskaņā ar Ministru kabineta 2012.gada 29.maija sēdes protokollēmuma (prot. Nr.30 13.§) 4.punktu jautājumu par finansējuma piešķiršanu valsts budžeta līdzfinansējumam ārvalstu filmu uzņemšanai Latvijā bija paredzēts izskatīt valsts budžeta projekta 2013.gadam sagatavošanas procesā. Ņemot vērā to, ka Projekts ar Eiropas Komisiju tika saskaņots 2013.gada 11.janvārī un nav iespējams izpildīt Ministru kabineta 2012.gada 29.maija sēdes protokola (prot. Nr.30 13.§) 4.punktā doto uzdevumu, kā arī ievērojot Eiropas Komisijas lēmuma 2.4.punktu, Kultūras ministrija, lai risinātu jautājumu par finansējuma piešķiršanu valsts budžeta līdzfinansējumam ārvalstu filmu uzņemšanai Latvijā, ir sagatavojusi un pievienojusi Projektam Ministru kabineta sēdes protokollēmuma projektu.  Ministru kabineta sēdes protokollēmuma projekts paredz atbalstīt līdzekļu piešķiršanu 300 000 latu apmērā 2013.gadā no valsts budžeta programmas 02.00.00 „Līdzekļi neparedzētiem gadījumiem”, lai nodrošinātu valsts budžeta līdzfinansējumu ārvalstu filmu uzņemšanai Latvijā 2013.gadā.  Atbilstoši minētajam Kultūras ministrija pēc Projekta pieņemšanas Ministru kabinetā saskaņā ar Ministru kabineta 2009.gada 22.decembra noteikumu Nr.1644 „Kārtība, kādā pieprasa un izlieto budžeta programmas "Līdzekļi neparedzētiem gadījumiem" līdzekļus” sagatavos Ministru kabineta rīkojuma projektu „Par finanšu līdzekļu piešķiršanu no valsts budžeta programmas „Līdzekļi neparedzētiem gadījumiem””.  Savukārt jautājumu par finansējuma piešķiršanu valsts budžeta līdzfinansējumam ārvalstu filmu uzņemšanai Latvijā 2014.gadā un turpmākajos gados plānots izskatīt ikgadējā valsts budžeta projekta sagatavošanas laikā. |
| 5. | Projekta izstrādē iesaistītās institūcijas | Projektu izstrādāja Kultūras ministrijas padotībā esošā valsts pārvaldes iestāde – Nacionālais kino centrs, kurš saskaņā ar Filmu likuma 11.pantā noteikto ir atbildīgs par valsts budžeta līdzfinansējuma ārvalstu filmu uzņemšanai Latvijā administrēšanu un sadali konkursa kārtībā. |
| 6. | Iemesli, kādēļ netika nodrošināta sabiedrības līdzdalība | Nav attiecināms. |
| 7. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību** | | |
| 1. | Sabiedrības mērķgrupa | Galvenā mērķgrupa ir ārvalstu filmu producenti un Latvijā reģistrētie filmu producenti (šobrīd aptuveni 70), kuri noslēguši sadarbības (kopražojuma) līgumus par ārvalstu filmu uzņemšanu Latvijā. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Ņemot vērā, ka filmu uzņemšanas pakalpojumi ir saistīti ar dažādām uzņēmējdarbības nozarēm, prognozējams, ka palielinoties ārvalstu filmu uzņemšanas apjomam tiesiskais regulējums ietekmēs privātpersonas – komersantus un dažādu māksliniecisku pakalpojumu sniedzējus, kuri sniedz Projekta 29.punktā noteiktos pakalpojumus. |
| 3. | Tiesiskā regulējuma finansiālā ietekme | Prognozējams, ka piesaistot ārvalstu uzņemšanas projektus Latvijai, pieaugs Anotācijas II sadaļas 1.un 2.punktā noteikto sabiedrības grupu apgrozījums un ieņēmumi, vienlaikus veicinot Latvijas ekonomikas attīstību kopumā. |
| 4. | Tiesiskā regulējuma nefinansiālā ietekme | Palielinoties piesaistītajām ārvalstu filmu skaitam Latvijā, Latvijas filmu nozares producenti un speciālisti paaugstinās profesionālo kvalifikāciju un pieredzi darbā ar ārvalstu filmu projektiem. |
| 5. | Administratīvās procedūras raksturojums | Projekts skar administratīvu procesu, līdzfinansējuma piešķiršanu reglamentē Administratīvā procesa likums.  Administratīvā procedūra sastāv no šādiem posmiem:    1) pieteikuma iesniegšana (Projekta 12.punktā noteiktie dokumenti) Centra izsludinātajā konkursā;  2) pieteikumu un projekta iesniedzēju vērtēšana atbilstoši atbilstības (1.pielikums) un projekta vērtēšanas (2.pielikums) kritērijiem, kuru veic Centrs un tā izveidotā ekspertu komisija;  3) lēmuma pieņemšana par līdzfinansējuma piešķiršanu vai atteikumu piešķirt līdzfinansējumu, līdzfinansējuma līguma noslēgšana ar atliekošu nosacījumu;  4) filmu producenta atskaišu un izdevumus apliecinošu dokumentu iesniegšana pēc filmas uzņemšanas projekta beigām un filmu producenta finansējuma izlietošanas;  5) atskaišu izvērtēšana un lēmuma pieņemšana par izmaksājamā līdzfinansējuma apmēru;  6) valsts budžeta līdzfinansējuma izmaksa.  Informācijas apmaiņa tiek nodrošināta izmantojot pasta vai elektroniskos saziņas līdzekļus, tai skaitā visu ar administratīvo procesu saistīto dokumentāciju pretendents (līdzfinansējuma saņēmējs) var iesniegt elektroniski. Projekts neparedz iesniegt notariālu apliecinājumu. Projekta 12.punktā noteiktā informācija nav pieejama citai institūcijai. Saņemtā informācija tiks uzglabāta Centrā, jaunas informācijas sistēmas netiks veidotas. |
| 6. | Administratīvo izmaksu monetārs novērtējums | Nav attiecināms. |
| 7. | Cita informācija | Nav |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2013.gads** | | Turpmākie trīs gadi (tūkst. latu) | | |
| **2014.gads** | **2015.gads** | **2016.gads** |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar kārtējo (2013.) gadu | Izmaiņas, salīdzinot ar kārtējo (2013.) gadu | Izmaiņas, salīdzinot ar kārtējo (2013.) gadu |
| **1** | **2** | **3** | **4** | **5** | **6** |
| 1. Budžeta ieņēmumi: | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 0 | 300,0 | 500,0 | 500,0 | 500,0 |
| 2.1. valsts pamatbudžets | 0 | 0 | 500,0 | 500,0 | 500,0 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | 0 | -300,0 | -500,0 | -500,0 | -500,0 |
| 3.1. valsts pamatbudžets | 0 | -300,0 | -500,0 | -500,0 | -500,0 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izde­vumu finansēšanai (kompensējošu izdevumu samazinājumu norāda ar "+" zīmi) | 0 | 300,0 | 0 | 0 | 0 |
| 5. Precizēta finansiālā ietekme: | 0 | 0 | -500,0 | -500,0 | -500,0 |
| 5.1. valsts pamatbudžets | 0 | 0 | -500,0 | -500,0 | -500,0 |
| 5.2. speciālais budžets | 0 | 0 | 0 | 0 | 0 |
| 5.3. pašvaldību budžets | 0 | 0 | 0 | 0 | 0 |
| 6. Detalizēts ieņēmumu un izdevu­mu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): |  | | | | |
| 6.1. detalizēts ieņēmumu aprēķins | Aprēķinot nepieciešamo finansējuma apmēru, tiek ņemta vērā Rīgas filmu fonda pieredze (sīkāk skatīt Anotācijas I sadaļas 2.punkts). Ņemot vērā, ka maksimālā līdzfinansējuma intensitāte var būt līdz 25 % no filmēšanas izdevumiem Latvijā, pie šāda finansējuma apmēra 2013.gadā iespējams piesaistīt ārvalstu filmu projektus ar vismaz 1 200 000 latu izdevumiem Latvijā, sākot ar 2014.gadu – vismaz 2 000 000 latu. | | | | |
| 6.2. detalizēts izdevumu aprēķins |
| 7. Cita informācija | Šobrīd Kultūras ministrijai nav piešķirti, kā arī nav pieejami valsts budžeta līdzekļi Projekta īstenošanai. Projekta īstenošana nevar notikt esošo filmu nozarei piešķirto budžeta līdzekļu ietvaros, tādējādi 2013.gadā un turpmākajos gados nepieciešams plānot papildu finansējumu.  Ņemot vērā to, ka Projekts ar Eiropas Komisiju tika saskaņots 2013.gada 11.janvārī un nav iespējams izpildīt Ministru kabineta 2012.gada 29.maija sēdes protokollēmuma (prot. Nr.30 13.§) 4.punktā doto uzdevumu, kā arī ievērojot Eiropas Komisijas lēmuma 2.4.punktu, Kultūras ministrija ir sagatavojusi Projektam pievienoto Ministru kabineta sēdes protokollēmuma projektu, saskaņā ar kuru nepieciešams lemt par valsts budžeta finansējuma 300 000 latu apmērā piešķiršanu no valsts budžeta programmas 02.00.00 „Līdzekļi neparedzētiem gadījumiem”, lai nodrošinātu valsts budžeta līdzfinansējumu ārvalstu filmu uzņemšanai Latvijā 2013.gadā.  Jautājumu par finansējuma piešķiršanu valsts budžeta līdzfinansējumam ārvalstu filmu uzņemšanai Latvijā 2014.gadā un turpmākajos gados plānots skatīt likumprojekta „Par vidēja termiņa budžeta ietvaru 2014.-2016.gadam” un likumprojekta „Par valsts budžetu 2014.gadam” sagatavošanas laikā.  Sākot ar 2014.gadu, izdevumi tiek plānoti 500 000 latu apmērā ekonomiskās klasifikācijas kodā EKK 3000 Subsīdijas un dotācijas*.* | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Nav attiecināms |
| 2. | Cita informācija | Nav. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Valsts atbalstu filmu nozares projektiem ir pieļaujams piešķirt tikai tad, ja plānotais atbalsts atbilst Eiropas Komisijas paziņojumam Padomei, Ekonomiskajai un Sociālajai Komitejai un Reģionu Komitejai par atsevišķiem juridiskiem aspektiem attiecībā uz kinematogrāfijas un citiem audiovizuālajiem darbiem (COM/2001-534, turpmāk – EK paziņojums kinematogrāfijas jomā).  Saskaņā ar Līguma par Eiropas Savienības darbību 107.panta 1.punktu, ja vien Līgumi neparedz ko citu, ar iekšējo tirgu nav saderīgs nekāds atbalsts, ko piešķir dalībvalstis vai ko jebkādā citā veidā piešķir no valsts līdzekļiem un kas rada vai draud radīt konkurences izkropļojumus, dodot priekšroku konkrētiem uzņēmumiem vai konkrētu preču ražošanai, ciktāl tāds atbalsts iespaido tirdzniecību starp dalībvalstīm. Atbilstoši Līguma par Eiropas Savienības darbību 107.panta 3.punktam, par saderīgu ar iekšējo tirgu var uzskatīt atbalstu, kas veicina kultūru un kultūras mantojuma saglabāšanu, ja tāds atbalsts neiespaido tirdzniecības apstākļu un konkurenci Savienībā tiktāl, ka tas ir pretrunā kopīgām interesēm. Ņemot vērā, ka Eiropas Savienības dalībvalstīs gan nacionālā, gan reģionālā līmenī pastāv šādi ārvalstu finansējuma piesaistes fondi, Kultūras ministrija norāda, ka jau izveidojusies Eiropas Savienības prakse liecina, ka šāda ārvalstu filmu līdzfinansēšanas fonda izveide atbilst Līguma par Eiropas Savienības darbību 107.panta nosacījumiem.  Eiropas Komisija 2013.gada 11.janvārī pieņēma lēmumu par Valsts atbalstu SA.35398 (2012/N) – Latvija par 2008.gada 16.jūlijā Eiropas Komisijas apstiprinātās Latvijas filmu atbalsta shēmas (Nr.N233/2008) pagarinājumu līdz 2018.gada 31.decembrim, vienlaikus saskaņojot Latvijas paziņotās shēmas izmaiņas saistībā ar plānoto valsts budžeta līdzfinansējuma piešķiršanu ārvalstu filmu uzņemšanai Latvijā, tai skaitā, Projektu. |
| 2. | Citas starptautiskās saistības | Nav |
| 3. | Cita informācija | Nav |

|  |  |  |  |
| --- | --- | --- | --- |
| **1.tabula Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | Aizpilda, ja ar projektu tiek pārņemts vai ieviests vairāk nekā viens ES tiesību akts, – jānorāda tā pati informācija, kas prasīta instrukcijas 55.1.apakšpunktā un jau tikusi norādīta arī V sadaļas 1.punkta ietvaros | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Līguma par Eiropas Savienības darbību 87.panta 3.punkta d) apakšpunkts | Projekts atbilst pilnībā | Atbilst pilnībā  Atbildīgā- Kultūras ministrija | Neparedz stingrākas prasības |
| Eiropas Komisijas paziņojums Padomei, Ekonomiskajai un Sociālajai Komitejai un Reģionu Komitejai par atsevišķiem juridiskiem aspektiem attiecībā uz kinematogrāfijas un citiem audiovizuālajiem darbiem  COM/2001-534 2.1.punkts  (nepieciešams veikt saskaņojumu) | Projekts atbilst pilnībā | Atbilst pilnībā  Atbildīgā- Kultūras ministrija | Neparedz stingrākas prasības |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas?  Kādēļ? | Nav attiecināms | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Eiropas Komisija 2013.gada 11.janvārī pieņēma lēmumu par Valsts atbalstu SA.35398 (2012/N) – Latvija par 2008.gada 16.jūlijā Eiropas Komisijas apstiprinātās Latvijas filmu atbalsta shēmas (Nr.N233/2008) pagarinājumu līdz 2018.gada 31.decembrim, vienlaikus saskaņojot Latvijas paziņotās shēmas izmaiņas saistībā ar plānoto valsts budžeta līdzfinansējuma piešķiršanu ārvalstu filmu uzņemšanai Latvijā, tai skaitā, Projektu. | | |
| Cita informācija | Nav | | |

|  |  |  |
| --- | --- | --- |
| **2.tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums |  | |
| A | B | C |
| Starptautiskās saistības (pēc būtības), kas izriet no norādītā starptautiskā dokumenta.  Konkrēti veicamie pasākumi vai uzdevumi, kas nepieciešami šo starptautisko saistību izpildei | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai norāda dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji.  Ja attiecīgās starptautiskās saistības tiek izpildītas daļēji, sniedz attiecīgu skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.  Norāda institūciju, kas ir atbildīga par šo saistību izpildi pilnībā |
| Nav attiecināms | Nav attiecināms | Nav attiecināms |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Nav | |
| Cita informācija | Nav | |

|  |  |  |
| --- | --- | --- |
| **VI. Sabiedrības līdzdalība un šīs līdzdalības rezultāti** | | |
| 1. | Sabiedrības informēšana par projekta izstrādes uzsākšanu | Nav attiecināms. |
| 2. | Sabiedrības līdzdalība projekta izstrādē | Projekta izstrādes gaitā notika konsultācijas ar filmu nozares organizācijām- Latvijas Kinematogrāfistu savienību, Latvijas Kinoproducentu apvienību un neatkarīgiem filmu producentiem. Projekts elektroniski nosūtīts 28.10.2011., kā arī par Projektu informēti Latvijas filmu producenti 03.11.2011. Centra rīkotajā nozares seminārā.  Projekta saskaņošanas gaitā saņemts Latvijas Kinematogrāfistu savienības atzinums, kurā paustie priekšlikumi ņemti vērā. Projekta saskaņošanas gaitā saskaņošanas sanāksmēs piedalījās Latvijas Kinematogrāfistu savienība, kā arī neatkarīgie filmu producenti no SIA „Baltic Pine Films”. |
| 3. | Sabiedrības līdzdalības rezultāti | Projekts tiek atbalstīts. |
| 4. | Saeimas un ekspertu līdzdalība | Nav attiecināms. |
| 5. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Izpildi saskaņā ar Filmu likuma 5.panta pirmo daļu un 10.panta otrās daļas 9.punktu nodrošinās Kultūras ministrijas padotībā esošā valsts pārvaldes iestāde Nacionālais kino centrs. |
| 2. | Projekta izpildes ietekme uz pārvaldes funkcijām | Tiek paplašinātas Nacionālā kino centra funkcijas, ņemot vērā, ka pēc Projekta spēkā stāšanās ir veicama Projektā noteiktā konkursu izsludināšana, pieteikumu vērtēšana, iesniegto dokumentu kontrole u.c. Funkciju paplašināšana neradīs ietekmi uz valsts budžetu - konkursa ietvaros Centrs veiks savas funkcijas esošo finanšu līdzekļu ietvaros, īpaši ņemot vērā, ka šobrīd konkurss nav paredzēts biežāk kā vienu reizi gadā. |
| 3. | Projekta izpildes ietekme uz pārvaldes institucionālo struktūru.  Jaunu institūciju izveide | Projekta izpilde iespējama uzreiz pēc stāšanas spēkā. Jaunas valsts institūcijas netiek radītas. |
| 4. | Projekta izpildes ietekme uz pārvaldes institucionālo struktūru.  Esošu institūciju likvidācija | Nav attiecināms. |
| 5. | Projekta izpildes ietekme uz pārvaldes institucionālo struktūru.  Esošu institūciju reorganizācija | Nav attiecināms. |
| 6. | Cita informācija | Nav. |

Kultūras ministre Ž.Jaunzeme – Grende

Vīza: Valsts sekretārs G.Puķītis

21.03.2013. 10:00

3901

I.Gailīte-Holmberga

Tālr.67358870, [Ilze.Gailite@nfc.gov.lv](mailto:Ilze.Gailite@nfc.gov.lv)